Sergio Grech Louis Briffa: Il-Poeta tal-Poeżija Sergio Grech jippreżenta ftit pinzellati wara li qara l-ġabra ta' poeżiji Bil-Boqxiex ta' Louis Briffa Lil Louis Briffa ilni snin twal nafu. Niftakru l-ewwel darba jirbaħ konkors tal-poeżija tal-Għaqda Letterarja Maltija li inċidentalment matul is-snin hu kien President tagħha. Dik kienet wisq probabbli is-sena 2000. Għalija Louis Briffa kien isem totalment ġdid. Għall-ħaddieħor forsi le. Imma l-ingress tiegħu fid-dinja żgħira tiegħi kien wieħed b'saħħtu. Kont skoprejt leħen ġdid u kien beħsiebni nibqa' nsegwih. Niftakar ċar qisu lbieraħ, fost il-ġurati fil-konkors kien hemm Kilin. Dakinhar li jien kont qed nikkompetti fil-konkors ħassejtni tikka ħdejn Louis Briffa – daż-żagħżugħ li deher twil fl-istatura mimli joie de vivre. Kellu poeżija għadni niftakar twila twila ispirata mill-baħar u miċ-ċilindri tal-ossiġnu li jużaw l-għaddassa u jekk minix żbaljat il-poeżija kienet tiċċelebra l-imħabba u l-figura femminili. Tema li min jaf kemm inkiteb dwarha matul is-sekli. Kien hemm influwenzi bla dubju fil-poeżija rebbieħa. Minn Daniel Massa pereżempju imma kienet poeżija b'saħħitha babaw. Dakinhar Louis Briffa kellu 29 sena. Dak ma kienx l-ewwel u l-aħħar konkors li rebaħ Briffa. Il-konkorsi jafu jkunu eżerċizzji ta' vanaglorja u forsi jkun hawn min jgħid li ma għandhomx x'jaqsmu mal-għan vera tal-poeżija imma jien ngħid li jekk xejn jiswew biex jintroduċu awtur ġdid u jkollok barometru ta' x'qed jinkiteb. Għandi amment ukoll li Louis kien għamel xi żmien jaqra fil-programm ta' Sammy Calleja fuq Radju Malta li kien iġib l-isem ta' Nixxiegħa. Callejja ttiekel kmieni mill-mewt u l-mard. Briffa kien ukoll editur letterarju tal-gazzetta Kull Ħadd u mhux darba jew tnejn li kien ippubblika xi vrus tiegħi. Dik il-ħabta kien beda jidher ukoll l-isem Omar Seguna fil-gazzetti lokali li maż-żmien sirna nafu u nirrispettaw lil xulxin. Louis Briffa jidher fl-antoloġija Jiflu Żmienhom li konna ħriġna mal-Klabb Kotba Maltin editjata minn Charles Briffa għan-nom ta' Poeżijaplus. Dik il-parteċipazzjoni ppreċediet it-tliet kotba ta' poeżiji li ħareġ wara. Sejħulu l-poeta tal-Imħabba. Iddeskrivewh bħal l-iktar vuċi oriġinali tal-bidu tas-seklu 21. Kien hemm min ra l-maġija fil-versi tiegħu. Għalija Louis Briffa hu l-essenzjal ta' x'inhu poeta. Jiddistilla ġrajjietu u jpittirhom poeżija. Ħaġa baqgħet konsistenti minn dakinhar li sirt nafu sal-lum - Il-pinna jew aħjar il-bżonn li jikteb u li jikteb tajjeb. Il-bżonn li l-poeżija tkun waħda unita anki jekk xi drabi jissagrifika l-kommunikazzjoni. Briffa jikteb tant tajjeb għax ispirat mill-ħajja. Minn ibnu. Mill-waqgħat u l-inżul f'ħajtu. Mill-mard li ġarrab. Mill-istejjer ta' mħabba. Il-ħajja għexha intensament u hekk seta' jwelled poeżija waħda wara l-oħra b'dik il-ħakma li ma għandux kulħadd. Mhux biss ħakma fil-kelma jew fil-metafora biss imma f'dak kollu li tagħmel poeżija. Fil-poeżija Boqxiex jiddikjara l-isbaħ salm lill-poeżija u anki jitkellem dwar it-triq li għaliha tasal il-poeżija, dejjem kollox moħbi taħt il-metafori u r-ritmi. Għalija l-iktar poeżija li tolqotni mill-ġabra kollha u dan hu argument suġġettiv għall-aħħar hija l-poeżija Tibżax mill-Fond t'Hemm Barra. Il-poeta jistiednu lill-għażiż ibnu jintelaq mal-mewġ tal-ħajja u ma jibżax minnha l-ħajja u jistiednu biex jaffronta l-mewġ potenti. Briffa ma jiktibx biss dwar it-traġedja tiegħu imma anki dwar dik tal-immigranti – ix-xtut u l-ibħra ċimiterji jwerżqu/l-istorja ta' traġedja kollha għoqiedi/li l-ġnus viljakki jdejhom ħaslu minnha. Il-poeżija ta' Briffa ma tinqarax bil-volumi imma ftit ftit sakemm itiemgħha, tapprezzaha u tħalliha tqanqal baħar fik. Ma tistax taqra lil Briffa qisek qed taqra rumanz. L-istudjuż tal-baħar Alan Deidun darba dedeskriva l-poeżija tiegħu bħal każ ta' the pen is mightier than the sword. Kienet deskrizzjoni preċiża ta' poeta-arkitett tal-kelma.